༄༅།ཕྱི་ལོ་༡༩༥༩ལོར་བཙན་བྱོལ་དུ་འབྱོར་མ་ཐག་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་བཞེད་ལྟར་བཙན་བྱོལ་བོད་མིའི་སྒྲིག་འཛུགས་ཀྱི་ནང་སྲིད་ལས་ཁུངས་ནས་ཛ་དྲག་ཐོག་རང་རིགས་རྣམས་གཞིས་འཁོད་ཐུབ་ཐབས་ཀྱི་ལས་དོན་ཞུ་སྒོ་འགོ་འཛུགས་ཞུས་ཤིང་།ནང་སྲིད་ལས་ཁུངས་ཀྱི་དམིགས་ཡུལ་དང་ལས་འགན་གཙོ་བོ་བོད་མིའི་རང་དབང་སླར་གསོའི་བདེན་པའི་འཐབ་རྩོད་ཐོག་རང་རེའི་མཐུན་མོང་མ་ཡིན་པའི་ཆོས་དང་རིགས་གཞུང་གོམས་གཤིས་བཟང་པོ་རྣམས་མི་ཉམས་རྒྱུན་འཛིན་དང་ཉམས་པ་སླར་གསོའི་འཛིན་སྐྱོང་སྤེལ་གསུམ་གྱི་རྨང་གཞི་གཙོ་བོ་རྒྱ་བལ་འབྲུག་གསུམ་གྱི་ནང་བོད་མི་རྣམས་བཙན་བྱོལ་དུ་གནས་སྡོད་རིང་གཞིས་འཁོད་ཐུབ་ཐབས་དང་།གཞིས་ཆགས་ཟིན་པ་རྣམས་ཀྱི་འཚོ་རྟེན་ཕུགས་འཕེར་བསྲ་བརྟན་ཡོང་སླད་སོ་ནམ་ལས་གཞི་གཙོ་གྱུར་ཐོག་ལག་ཤེས་དང་།འཕྲུལ་རིགས།ཚོང་ལས་སོགས་ལས་རིགས་འདྲ་མིན་གྱི་གོ་སྐབས་འཛུགས་བསྐྲུན་གསར་རྩོམ་ཞུ་རྒྱུ།དེ་བཞིན་མང་ཚོགས་ཁྲོད་ཉམ་ཐག་དང་རྒས་གཅོང་མགོན་མེད་ངལ་ཅན་རིགས་ལ་བལྟ་སྐྱོང་ཞུ་རྒྱུ་བཅས་ཡིན་པ་དང་།ཉེ་བའི་ལོ་ཤས་ནང་གི་གནས་སྟངས་ཆ་ནས་ལས་ཁུངས་ཀྱི་ལས་དོན་གཙོ་གལ་ཆེ་བ་ཞིག་ད་ཡོད་གཞིས་ཆགས་རྣམས་བརྟན་གནས་ཡོང་ཐབས་དང་།དེའི་ཆེད་གཞིས་ཆགས་སོ་སོའི་ནང་སོ་ནམ་གྱིས་གཙོས་འཚོ་རྟེན་ཡར་རྒྱས་གཏོང་ཐབས་བྱ་རྒྱུ་དེ་ཆགས་ཡོད།ད་ལྟའི་ཆར་རྒྱ་བལ་འབྲུག་གསུམ་ནང་སོ་ནམ་གཙོ་གྱུར་གྱི་གཞིས་ཁག༢༤དང་བཟོ་ལས་ལ་རྟེན་པའི་གཞིས་ཁག༡༤གཞན་བོད་མིའི་སྡོད་སྒར་གྲངས་༡༨རྒས་གསོ་ཁང་༡༥བཅས་ཡོད་པ་དང་།མི་འབོར་བསྡོམས་༡༢༥༦༤༢ཡོད་པ་འདི་དག་གི་གང་ཅིའི་གནས་སྟངས་ལ་གཟིགས་སྐྱོང་འགན་འཁུར་ཞུ་མུས་ཡིན།ཕྱི་ལོ་༢༠༠༤ཟླ་༡༢ཚེས་༢ཉིན་རང་གཞུང་བཀའ་ཤག་ནས་བོད་མིའི་སྒྲིག་འཛུགས་ཀྱི་ལས་ཁུངས་མ་ལག་ཁྱབ་ཁོངས་དང་བཅས་པའི་སྒྲིག་འཛུགས་བསྐྱར་བཅོས་དང་ལས་བྱེད་ས་མིག་གཏན་འབེབས་གནང་བ་ལྟར་ནང་སྲིད་བཀའ་བློན་གྱིས་དབུ་འཁྲིད་འོག་དྲུང་ཆེས་འགན་འཁུར་ཐོག་ནང་གསེས་ལས་བགོས་སྡེ་ཚན་གསུམ་དང་དང་ཚན་པ་དགུ་དེ་དག་གི་ནང་ལས་བྱེད་ས་མིག་གྲངས་༥༡གཏན་འབེབས་ཡོད་པ་བཅས་ཡིན།